**

 **REPUBLIKA HRVATSKA**

**SPLITSKO-DALMATINSKA ŽUPANIJA**

 **OPĆINA PODSTRANA**

 **OPĆINA PODSTRANA**

 **Općinsko vijeće**

**PREDMET:** Prijedlog Odluke o pokretanju postupka prestanka ustanove Centar za kulturu Općine Podstrana

**PRAVNI TEMELJ:** Zakon o ustanovama, Zakon trgovačkim društvima, Statut Općine Podstrana

**NADLEŽNOST ZA**

**DONOŠENJE:** Općinsko vijeće

**PREDLAGATELJ:** Općinski načelnik

**STRUČNA OBRADA:** Upravni odjel za prostorno uređenje, komunalne poslove i zaštitu okoliša

**PREDMET: Obrazloženje prijedloga Odluke o pokretanju postupka prestanka ustanove Centar za kulturu Općine Podstrana**

Izjavom o osnivanju ustanove od 10. ožujka 2005. godine osnovana je ustanova Centar za kulturu Općine Podstrana.

Ustanova je upisana u sudski registar Trgovačkog suda u Splitu pod brojem Tt-05/1218-7 od 01. kolovoza 2005. godine, dodijeljenog matičnog broja subjekta (MBS) 060209759.

Osnivač ustanove je Općina Podstrana.

Ustanova je osnovana prvenstveno s ciljem obavljanja galerijske djelatnosti i organizacije umjetničkih radionica što je najvećim dijelom bilo motivirano potencijalnom donacijom vrlo vrijednih umjetničkih djela poznatog akademskog slikara Ante Kaštelančića, čime se planirao stvoriti početni vrlo vrijedni fundus umjetnina u vlasništvu te javne ustanove. Međutim do realizacije dugo pripremane donacije, kojoj je između ostalog bio uvjet izgradnja muzejsko galerijskog prostora, nažalost nikad nije došlo.

Centar za kulturu je također osnovan s ciljem organiziranja kulturnih manifestacija, provedbe razvojnih programa u kulturi, multimedijskih projekata, izdavanje časopisa i listova u kulturi, realizacije programa vizualne i audiovizualne umjetnosti te programa međunarodne kulturne suradnje. U okviru centra predviđeno je bilo obavljanje trajne zaštite muzejske građe i dokumentacije, objava podataka preko stručnih, znanstvenih i drugih obavijesnih sredstava te organiziranje izložbi i prezentacija umjetničkih djela.

Poslove Centra za kulturu je sukladno statutu trebao organizirati i voditi ravnatelj, u funkciji profesionalno angažirane osobe koja ga predstavlja i zakonski zastupa. Suprotno tome, Centar se isključivo oslanjao na volontersko djelovanje privremenih ravnatelja, dok je angažman na poslovima koji su dijelom u opisu Centra za kulturu, zbog same prirode poslova i tematiku, s vremenom iz financijskih i operativnih razloga preuzela Turistička zajednica Općine Podstrana.

Općina Podstrana je, u nedostatku adekvatnih prostora kulturne i društvene namjene, u prosincu 2018. godine izradila idejno rješenje – inicijativu prenamjene kompleksa ex „Vinkovačkog“ odmarališta u kulturno-društvene sadržaje kojim je od Republike Hrvatske, kao vlasnika, zatražila darivanje predmetnih nekretnina, uz obvezu Općine Podstrana da navedene nekretnine sanira, odnosno rekonstruira i unutar njih implementira kulturne i društvene sadržaje. Izgradnjom navedenog kompleksa, stekli bi se ponovno uvjeti za osnivanje Centra za kulturu, ili slične javne ustanove, kojima bi se uz profesionalni angažman i odgovarajući stručni kadar posvećen radu Centra osiguralo kvalitetno obavljanje svih djelatnosti za koje je ustanova i registrirana.

Obzirom n navedene razloge, predlaže se ustanovu Centar za kulturu Općine Podstrana, ugasiti temeljem članka 71. stavka 1. točka 4. i članka 71. stavak 2 Zakona o ustanovama (“Narodne novine” broj 76/93, 29/97, 47/99, 35/08, 127/19).

Člankom 71. stavak 1. točka 4. Zakona o ustanovama propisano je da ustanova prestaje odlukom osnivača o prestanku ustanove, dok je stavkom 2. istog članka propisano da u slučajevima iz stavka 1. točke 1., 2., 3., 4., 6. i 7. provodi se postupak likvidacije ustanove uz odgovarajuću primjenu propisa o likvidaciji javnog trgovačkog društva.

Odredbe Zakona o trgovačkim društvima (“Narodne novine” broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19) o likvidaciji javnog trgovačkog društva propisuju slijedeće:

- članak 113. stavak 1. Zakona propisuje da se nakon nastanka razloga za prestanak društva provodi likvidacija ako članovi ne dogovore drugačiji način obračuna i podijele ili se nad društvom ne otvori stečaj,

- člankom 114. stavak 1. Zakona popisano je da likvidaciju provode svi članovi društva kao likvidatori, ako odlukom članova ili društvenim ugovorom nije određeno da je provedu pojedini članovi društva ili druge osobe,

- članak 116. stavak 1. Zakona propisuje da se zajedno s prijavom za upis nastanka razloga za prestanak društva u sudski registar sudu podnosi i prijava za upis likvidatora u sudski registar,

- članak 127. stavak 1. Zakona propisuje da po okončanju likvidacije likvidatori moraju podnijeti prijavu sudu za upis brisanja društva iz sudskog registra. Društvo prestaje brisanjem iz sudskog registra.

Člankom 95. Zakona o proračunu (“Narodne novine” broj 144/21) propisano je da o osnivanju i prestanku pravne osobe čiji je osnivač ili suosnivač jedinica lokalne samouprave odlučuje predstavničko tijelo na prijedlog načelnika.

Slijedom navedenog, predlaže se donijeti sljedeći akt:

Na temelju članka 95. Zakona o proračunu („Narodne novine“ broj 144/21), članka 71. Zakona o ustanovama (“Narodne novine” broj 76/93, 29/97, 47/99, 35/08, 127/19), a u s vezi s člankom 113. stavak 1. Zakona o trgovačkim društvima (“Narodne novine” broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19), te članka 30. Statuta Općine Podstrana („Službeni glasnik Općine Podstrana“ broj 7/21, 21/21), Općinsko vijeće Općine Podstrana na 12. sjednici održanoj dana 10. studenog 2022. godine donosi

**ODLUKU**

**o pokretanju postupka prestanka ustanove Centar za kulturu Općine Podstrana**

**Članak 1.**

Za ustanovu Centar za kulturu Općine Podstrana (u daljnjem tekstu: Ustanova), MBS: 060209759, OIB: 42191507337, sa sjedištem na adresi Trg dr. Franje Tuđmana 3, Podstrana, čiji je osnivač i jedini član ustanove Općina Podstrana, OIB: 40910925478, Trg dr. Franje Tuđmana 3, Podstrana, temeljem članka 71. stavka 1. točka 4. i članka 71. stavak 2 Zakona o ustanovama (“Narodne novine” broj 76/93, 29/97, 47/99, 35/08, 127/19), provest će se postupak prestanka Ustanove likvidacijom, primjenjujući odredbe članka 113. stavak 1. Zakona o trgovačkim društvima (“Narodne novine” broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19).

**Članak 2.**

Ovlašćuje se općinski načelnik kao zakonski zastupnik jedinog člana Ustanove za daljnje postupanje slijedom ove Odluke i poduzimanje svih pravni radnji u svrhu prestanka Ustanove i brisanja iste iz registra Trgovačkog suda u Splitu.

**Članak 3.**

Ova Odluka objavit će se u “Službenom glasniku Općine Podstrana”, a stupa na snagu osmog dana od dana objave.

KLASA: 024-02/22-01/08 Predsjednik

URBROJ: 2181-39-01-22-04 Općinskog vijeća:

Podstrana, 10. studenog 2022.godine Tomislav Buljan